Document ID: 32006D0199

KOMISSION PÄÄTÖS,
tehty 22 päivänä helmikuuta 2006,
Amerikan yhdysvalloista peräisin olevien kalastustuotteiden tuontia koskevista erityisedellytyksistä
(tiedoksiannettu numerolla K(2006) 495)
(ETA:n kannalta merkityksellinen teksti)
(2006/199/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon terveyttä koskevista vaatimuksista kalastustuotteiden tuotannossa ja saattamisessa markkinoille 22 päivänä heinäkuuta 1991 annetun neuvoston direktiivin 91/493/ETY (1) ja erityisesti sen 11 artiklan 1 kohdan,
ottaa huomioon kansanterveyden ja eläinten terveyden suojelemiseksi toteutettuja toimenpiteitä elävien eläinten ja eläintuotteiden kaupassa koskevan Euroopan yhteisön ja Amerikan yhdysvaltojen välisen sopimuksen tekemisestä 16 päivänä maaliskuuta 1998 tehdyn neuvoston päätöksen 98/258/EY (2) ja erityisesti sen 3 artiklan,
sekä katsoo seuraavaa:
(1)
Direktiivissä 91/493/EY säädetään, että kalastustuotteille vahvistetaan kunkin kolmannen maan osalta erityiset tuontiedellytykset. Erityisiin tuontiedellytyksiin on kuuluttava menettely yhteisöön toimitettavien kalaerien mukaan liitettävän terveystodistuksen saamiseksi, merkintä kalastustuotteiden tunnistamiseksi ja laitoksen alkuperän ja hyväksyntänumeron osoittamiseksi, luettelo hyväksytyistä laitoksista, tehdasaluksista tai kylmävarastoista sekä luettelo rekisteröidyistä pakastusaluksista.
(2)
Kansanterveyden ja eläinten terveyden suojelemiseksi toteutettavia toimenpiteitä elävien eläinten ja eläintuotteiden kaupassa koskevan Euroopan yhteisön ja Amerikan yhdysvaltojen välisen sopimuksen, jäljempänä ’sopimus’, liitteessä V tunnustetaan eläinten terveyttä koskevat toimenpiteet, joille on määritetty vastaavuus, muun muassa sellaisen kalan ja sellaisten kalastustuotteiden sekä tiettyjen muiden eläintuotteiden osalta, joilla käydään kauppaa Yhdysvaltojen kanssa.
(3)
Sopimuksen liitteen II mukaan kansanterveyden valvonnasta kalan ja kalatuotteiden osalta vastuussa olevia sääntelyviranomaisia ovat Yhdysvalloissa Food and Drug Administration (FDA) ja National Marine Fisheries Service - National Oceanic & Atmospheric Administration (NMFS-NOAA). Sopimuksen soveltamisalan puitteissa FDA ja NMFS-NOAA ovat vastuussa erityisesti Yhdysvalloissa voimassa olevien terveyssääntöjen täytäntöönpanon tehokkaasta todentamisesta ja valvonnasta kalastustuotteiden tuotannon ja jalostuksen osalta, tiedottamisesta ja lisätakeiden toimittamisesta EY:n alueelle vietyjen kalastustuotteiden osalta.
(4)
Amerikan yhdysvalloissa on tehty komission puolesta tarkastus yhteisöön vietävien kalastustuotteiden tuotanto-, varastointi- ja lähetysolosuhteista.
(5)
Tarkastuskäynnin tulosten seurauksena FDA ja NMFS-NOAA ovat toimittaneet takeet edellä mainittujen tehtäviensä ja tässä päätöksessä säädettyjen erityisedellytysten täytäntöönpanon osalta.
(6)
Takeet kattavat myös valvonnan, joka koskee välittäjiä (viejiä, jotka eivät toimi jalostajina).
(7)
Siksi on aiheellista vahvistaa Yhdysvalloista yhteisöön tuotavia kalastustuotteita koskevat yksityiskohtaiset säännökset direktiivin 91/493/ETY mukaisesti.
(8)
Tarvittavan siirtymäajan varmistamiseksi on aiheellista, että tätä päätöstä ryhdytään soveltamaan 45 päivän kuluttua sen julkaisemisesta.
(9)
Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Food and Drug Administration (FDA) ja National Marine Fisheries Service - National Oceanic & Atmospheric Administration (NMFS-NOAA) ovat Amerikan yhdysvaltojen toimivaltaiset viranomaiset, jotka tarkastavat ja todistavat, että kalastustuotteet noudattavat Yhdysvaltain liittovaltion säännöstön (Code of Federal Regulation) asianmukaisia kansanterveysstandardeja, joiden on tässä tarkoituksessa tunnustettu vastaavan Euroopan yhteisön standardeja, siten kuin ne on esitetty päätöksessä 98/258/EY.
2 artikla
Yhdysvalloista yhteisöön tuotavien kalastustuotteiden on täytettävä 3, 4 ja 5 artiklan mukaiset vaatimukset.
3 artikla
1. Jokaiseen lähetykseen on kuuluttava numeroitu, asianmukaisesti täytetty, päivätty ja allekirjoitettu, yhdelle liuskalle laadittu alkuperäinen terveystodistus, jonka malli on esitetty liitteessä I.
2. Terveystodistus on laadittava vähintään yhdellä sen jäsenvaltion virallisista kielistä, jossa valvonta tapahtuu.
3. Terveystodistuksessa on oltava FDA:n tai NMFS-NOAA:n edustajan nimi, virka-asema ja allekirjoitus sekä sen virallinen leima, ja ne on merkittävä todistukseen tehtyjen hyväksymismerkintöjen väristä poikkeavalla värillä.
4 artikla
Kalastustuotteiden on oltava lähtöisin liitteessä II olevassa luettelossa mainitusta hyväksytystä laitoksesta, tehdasaluksesta, kylmävarastosta tai pakastusaluksesta.
5 artikla
Jokaiseen pakkaukseen on merkittävä lähtemättömästi ilmaisu ”USA” ja alkuperälaitoksen, -tehdasaluksen, -kylmävaraston tai -pakastusaluksen hyväksyntä- tai rekisterinumero; näitä merkintöjä ei kuitenkaan tarvitse tehdä säilykkeiden valmistukseen tarkoitettujen jäädytettyjen irtotavarana olevien kalastustuotteiden pakkauksiin.
6 artikla
Tätä päätöstä sovelletaan 24 päivästä huhtikuuta 2006.
7 artikla
Tämä päätös on osoitettu kaikille jäsenvaltioille.
Tehty Brysselissä 22 päivänä helmikuuta 2006.

Labels: 0
3
18
6